Sólarljósið er að mestu hvítt því þar blandast allir litir saman . Þegar sólarljós hittir fyrir smáan vatnsdropa endurkastast það að hluta til á yfirborði hans , en að hluta inni í honum ( lesa má um regnbogann í svari Ara Ólafssonar við spurningunni Hvernig myndast regnboginn ? ) Ský , sem endurkasta ljósi sem komið er milliliðalaust frá sólinni , virðast skjannahvít , þó er það svo að nær öll ský myndu sýnast grá í samanburði við alveg hvítan hlut . Mjög bólgin þrumuský , 10 til 15 km þykk , hleypa mjög litlu ljósi í gegnum sig , þá verður nær almyrkvað um miðjan dag . Að kvöldlagi verða ský rauðleit því þá sýnist sólarljósið rauðara og litur himinsins þar með rauðari ( sjá áðurnefnt svar um bláma himinsins ) . Þegar mikill hafís nálgast Norðurland má sjá mikið endurkast af ísnum á himni , svonefnt ísblik , þótt ísinn sé enn neðan sjóndeildarhrings . Jón Sveinsson , Nonni , lýsir þessu á mjög eftirminnilegan hátt í bókum sínum um Nonna og Manna , en æskuár Nonna á Akureyri voru flest mikil ísaár . Ísblik getur einnig sést í skýjum yfir hálendinu þegar það er snævi þakið , jafnvel þegar við höfum ekki útsýn til þess .